བལྟས་ཚོད་ལ་འགལ་རྐྱེན་དུ་སྣང་བ་མང་པོ་ཞིག་དོན་ལ་འགལ་རྐྱེན་ཡིན་པའི་ངེས་པ་མེད།ཡིན་ན་ཡང་།ང་ཚོའི་འཇུ་སྟོབས་ཀྱི་ནུས་པ་ལ་ཚད་བཀག་ཡོད་པས་ལས་སླ་པོས་འགལ་རྐྱེན་དུ་འགྱུར་གྱི་ཡོད།ཐེངས་འདིར་ངའི་ཐོག་ཏུ་བྱུང་བའི་གནས་ཚུལ་འདི་ཚོ་ལྷ་བླ་མས་གནང་བའི་དངོས་གྲུབ་ཅིག་རེད་དམ།ཡང་ན་སོ་སོའི་ལས་སྒྲིབ་རེད་ཟེར་ན།དེ་ཡང་རྒྱུ་མཚན་གཅིག་མཚུངས་རེད།བཀའ་གདམས་གོང་མ་དེ་ཚོས།མི་གཞན་ཞིག་གིས་ཁྱོད་ཀྱི་མཚན་སྙན་དང་ཆེ་མཐོང་ལ་གནོད་པའི་སྐད་ཆ་ཤོད་པ་འདུག་ན་དེ་ནི་ལྷའི་དངོས་གྲུབ་ཡིན་པར་ཡིད་ཆེས་བྱེད་དགོས་པར་བཤད་ཡོད།རྫ་དཔལ་སྤྲུལ་རིན་པོ་ཆེས།མི་ནི་མིང་ལ་ཧ་ཅང་གཙིགས་ཆེན་བྱེད་ཅིང་།མིང་གི་ཆེད་དུ་རྒྱུ་ནོར་དང་ཐ་ན་སྲོག་ཀྱང་འདོར་ཐུབ་ཅེས་གསུངས་ཡོད།ཉི་མ་གཅིག་ལ་ཁྱོད་ཀྱི་མིང་གྲགས་ཉམས་ཆག་ཕྱིན་ཅིང་།ཁྱོད་ལ་དོ་སྣང་བྱེད་མཁན་ཉུང་དུ་ཕྱིན་པ་ཡིན་ན་ཆོས་ཉམས་ལེན་གྱི་ངོས་ནས་ནི་གནས་ཚུལ་ཡག་པོ་ཞིག་ཏུ་རྩིས་ཆོགརྒྱལ་སྲས་ལག་ལེན་སོ་བདུན་མར།མི་ཞིག་གིས་མི་གཞན་གྱི་སྔུན་ནས་ཁྱོད་ལ་ངན་སྨྲས་ཀྱི་གཏམ་མི་སྙན་བཤད་མཁན་དེ་ཉིད་དགེ་རྒན་ཡག་པོ་ཞིག་ཏུ་ངོས་འཛིན་བྱེད་དགོས་ཞེས་བཤད་པའི་རྒྱུ་མཚན་ཡང་དེ་རེད།ཅིག་བྱས་ན།ང་ལ་བླ་མ་དཀོན་མཆོག་གིས་གོ་སྐབས་འདི་བརྒྱུད་ནས་ལྟས་ཚོད་ལ་བློས་བཏོང་མི་ཐུབ་པའ་ིདངོས་པོ་ཚང་མ་འདོར་ངེས་ཡིན་པ་དང་།ཕར་བལྟས་ཚོད་ལ་འཇོག་མི་ཐུབ་པ་མང་པོ་ཞིག་བཞག་ནས་འགྲོ་ཆོག་ཆོག་ཡིན་པའི་གནས་ལུགས་ལ་ངེས་ཤེས་ཡག་པོ་རྙེད་དུ་འཇུག་དགོངས་པ་ཡིན་སྲིད།ངའི་ངོས་ནས་ཇི་སྲིད་འཚོའི་བར་ཁས་བླངས་པའི་དགེ་ཚུལ་སློང་གི་བསླབ་སྡོམ་བློས་གཏོང་བྱས་པར་འགྱོད་སེམས་ཡོད་དང་ཡོད།འོན་ཀྱང་།འདས་པའི་མི་ལོ་བཅུ་ཕྲག་གསུམ་ལ་ཉེ་བར་རང་ཉིད་ཀྱིས་རབ་བྱུང་དགེ་ཚུལ་སློང་ཞིག་གི་འཚོ་བ་བསྐྱལ་བ་དེར་ད་ལྟའང་དགའ་བ་བསྒོམས་ཀྱི་ཡོད།དེང་སང་ང་ཚོས་ཐའེ་ལན་དཱ་སོགས་སུ་དར་སྲོལ་ཆེ་བའི་དུས་ཐུང་གི་རབ་བྱུང་ཙམ་ཡང་ཕན་ཡོན་ཆེན་པོ་ཡོད་པར་ཡིད་ཆེས་བྱེད་པ་ཡིན་ན།ང་ཚོས་སོ་སོའི་འདས་པའི་མི་ཚེའི་ནང་གི་བསོད་ནམས་ཀྱི་བགོ་སྐལ་དེ་ཚོར་གདེངས་འཇོག་བྱེད་མི་འོས་པའི་རྒྱུ་མཚན་མེད།